རེག་དུག་ནི་རྒྱལ་ཁབ་དང་མི་རིགས་ཀྱི་དབྱེ་མཚམས་ལས་བརྒལ་ཏེ་འགྲོ་བ་མིའི་རིགས་སྤྱི་ལ་འཕྲད་ཀྱིན་པའི་ཉེན་ཚབས་ཅན་གྱི་འཇིགས་པ་ཞིག་ཡིན་པས་ན།འུ་ཚོས་ཀྱང་སྤྱི་མཚུངས་ལྟར་འགན་དེ་དང་ལེན་བྱེད་དགོས་པར་མ་ཟད།འུ་ཚོའི་སྤྱི་ཚོགས་ནི་དེང་རབས་འཕྲོད་བསྟེན་གྱི་མཐུན་རྐྱེན་ཞན་ལ།འགོས་ནད་སྔོན་འགོག་གི་འདུ་ཤེས་དམན་པའི་སྤྱི་ཚོགས་ཤིག་ཡིན་པའི་ཆ་ནས།འུ་ཅག་བོད་པའི་གཞོན་སྐྱེས་ཤེས་ལྡན་པ་དག་གིས་གཞན་ལས་ལྷག་པའི་འོས་འགན་ཞིག་འཁྱེར་དགོས་པར་སེམས།འོ་ན་ང་ཚོས་རེག་དུག་འགོས་ཁྱབ་བཀག་སྡོམ་ཐད་བྱ་གཞག་ཅི་ཞིག་སྒྲུབ་ཐུབ་བམ།ཡང་ན་བྱ་གཞག་གང་ཞིག་སྒྲུབ་ན་ཁ་ཚ་དགོས་གཏུགས་ཀྱི་ནུས་པ་ཐོན་ཐུབ་བམ།འདིའི་ཐད་འུ་ཅག་བོད་རིགས་གཞོན་སྐྱེས་ཤེས་ལྡན་པ་དག་གིས་རང་གི་རྣམ་དཔྱོད་སྤྱད་དེ་ལྟ་ཚུལ་ཅི་རིགས་ཤིག་འདོན་ཐུབ་རྒྱུ་དང༌།དེ་བཞིན་བསམ་ཚུལ་ཁོ་ན་ཙམ་མ་ཡིན་པར་འུ་ཚོ་གཞོན་ནུ་རྣམས་མཉམ་རོབ་ཀྱིས་རང་ཉིད་ཀྱི་ནུས་པའི་དཔོག་ཚོད་ཀྱི་སྒོ་ནས་ལག་ལེན་ལ་གཞོལ་གང་ཐུབ་བྱ་རྒྱུ་ནི་ཕྲན་གྱི་རེ་བའི་དམིགས་སྒོ་ཉག་གཅིག་ཀྱང་ཡིན།